Twee vas oor aanval in aftreeoordArgieffoto: enca.com Maroela Media het vroeër berig dat ŉ 86-jarige vrou bewusteloos op die vloer van haar huisie in die oord aangetref is nadat sy oorval en erg aangerand is. Sy is vermoedelik met ŉ stomp voorwerp geslaan. Die vrou het Vrydag in die hospitaal aan haar beserings beswyk. Volgens die polisie het die verdagtes toegang tot die perseel verkry deur in ŉ stormwaterpyp na binne te kruip. Konst. Wendy Nkabi, woordvoerder van die polisie, het gesê twee verdagtes is Donderdag in hegtenis geneem. “Een is deur die loop van die dag in ’n informele nedersetting in Bloemfontein vasgetrek en die tweede is kort ná middernag in Bochabela net buite die stad in hegtenis geneem,” het sy gesê. Volgens Nkabi is die aanvanklike aanklag van poging tot moord na moord verander. Die verdagtes staan ook tereg op ŉ aanklag van roof. Die oorledene se naam word weerhou op versoek van haar familie.